TV7 JERUUSALEMMA UUDISED
Tänased teemad -
Netanyahu loodab, et Obama ei vea Iisraeli ninapidi
Iisrael ja Türgi süvendavad energiakoostööd
Iisraeli eksport kasvab Aafrikasse ja väheneb Hiinasse
Maroko kuningas aitas Iisraelil Kuue päeva sõda võita
Leiti ajaloolase Josephus Flaviuse kirjeldatud lahinguväli
TV7 Jeruusalemma Uudistest - Shalom!
Israel Today teatel loodab peaminister Netanyahu,
et USA president Obama ei peta Iisraeli
oma ametiaja viimastel kuudel
ega aita palestiinlastel ühepoolselt iseseisvust välja kuulutada.
Bill Clintoni viimaste võimukuude ajal juhtus sarnane asi
Clintoni juhitud Iisraeli-palestiinlaste konflikti lõpetamiseks mõeldud
Taba tippkohtumisel 2001. a Siinail.
Toona püüti Iisraelile peale suruda uusi kohustusi ja uusi järeleandmisi.
Iisraeli televisioonile antud intervjuus avaldas Netanyahu lootust,
et USA poliitika jätkub muutumatult Obama valitsusaja lõpuni.
Netanyahu tahab lepingut,
kus palestiinlased tunnustaksid Iisraeli riiki,
nagu Iisraelgi tunnustaks palestiinlaste riiki.
Iisraeli-palestiinlaste konflikti keskmes on palestiinlaste keeldumine
tunnustada Iisraeli kui juutide rahvuskodu.
Mõningate hinnangute järgi tahavad palestiinlaste juhid
nõuda lähikuudel, et ÜRO tunnustaks iseseisvat Palestiinat
ja Obama keelduks vetot kasutamast.
Ynet Newsi teatel lubasid Iisrael ja Türgi süvendada energiakoostööd,
mis on samm suhete normaliseerimise suunas.
Iisraeli energiaminister Yuval Steinitz
osales äsja esimesel maadevahelisel ministrite visiidil Türgis
pärast kuus aastat kestnud suhtekriisi.
Steinitz loodab, et Türgi firmad suurendavad panust
Iisraeli energiasfääris, eriti gaasiotsimise alal.
Kohtumise järel Türgi kolleegi, president Erdogani väimehega,
ütles Steinitz, et arutati võimalust ehitada Iisraelist Türki gaasijuhe.
Steinitz loodab,
et selle toodetav tulu tooks kasu nii türklastele kui Iisraelile.
Steinitzi sõnul alustavad riigid detailsemaid kõnelusi lähikuudel.
Türgi-Iisraeli suhted halvenesid 2010. a,
kui Iisraeli sõdurid tegid reidi abilaevale,
mis püüdis murda Gaza blokaadi.
Kokkupõrkes hukkus 10 Türgi aktivisti.
Tänavu juunis teatasid Iisrael ja Türgi suhete normaliseerimisest,
mida kiirendab samavõrd nii kasulike Vahemere gaasilepete sõlmimine
kui ühine hirm kasvavate julgeolekuriskide ees.
Ynet Newsi teatel kasvab Iisraeli eksport Aafrika mandrile
ja väheneb Hiina suunal.
Aafrika-ekspordi kasvu mõjutab mandri märgatav majanduskasv,
Hiina majandus on aga hakanud nõrgenema.
Iisraeli Väliskaubanduse Riskikindlustusfirma ASHRA
on kiitnud heaks 28 kindlustuslepingut kogusummas miljard dollarit.
2015. majandusaastal kiitis firma heaks vaid 17 lepingut,
kogusummas 600 mln USD.
Iisrael sõlmis mullu aafriklastega 4 kaubanduslepingut,
kogusummas 300 mln USD.
ASHRA äsjase uurimuse järgi usub ligi neljandik Iisraeli eksportööre
Aafrika kaubanduse kasvu ja ekspordi suurenemist
eriti Zambiasse, Keeniasse ja Etioopiasse.
Eksport Hiina on aga märgatavalt kahanenud.
Mullu sõlmisid Iisrael ja Hiina vaid 15 uut kaubanduslepingut,
kui 2014. a oli neid aga 33.
Antud lepingute majanduskasum oli madalam,
hinnanguliselt veidi alla 190 mln USD 2015. a,
võrreldes üle 400 mln USDga 2014. a.
Iisraelist eksporditakse Hiina
peamiselt põllumajanduse ja infrastruktuuriga seotud tooteid.
Mullu kasvas aga julgeolekuga seotud tarbekaupade protsent ekspordis
eelneva aastaga võrreldes rohkem kui 80 % võrra.
The Times of Israeli teatel aitas Maroko Iisraeli
Kuue päeva sõjas 1967. a juunis.
Fakti avalikustas äsja Iisraeli armee endine luurejuht
kindralmajor Shlomo Gazit.
1965. a edastas Maroko kuningas Hassan II Iisraelile lindistused
araabiamaade juhtide kohtumiselt,
kus arutati, kas nad on valmis sõjaks Iisraeli vastu.
Arutelul ilmnes lahkmeel araablaste ridades
ja araabiamaade nõrk lahinguvalmidus.
Mainitud lindistuste
ja teiste aastatega kogutud sõjale viitava luureinfo alusel
käivitas Iisrael ennetava rünnaku
1967. a 5. juuni hommikul.
Iisrael pommitas Egiptuse lennuvälju,
hävitades pea kõik Egiptuse lahingulennukid.
10. juunil lõppenud sõja vältel
vallutas Iisrael Egiptuselt Gaza sektori ja Siinai poolsaare,
Jordaanialt Läänekalda ja Ida-Jeruusalemma
ning Süürialt Golani kõrgustikud.
Maroko kuningas andis algselt Iisraeli sise- ja välisluure Shin Beti
ja Mossadi liikmeist koosneva tiimi käsutusse Marokos, Casablankas,
terve lukshotelli korruse,
kus pidi toimuma araabia juhtide kohtumine.
Päev enne kohtumist palus kuningas Iisraeli agentidel siiski lahkuda,
kartes, et araabia külalised nad avastavad.
Kuningas Hassan II lindistas 1965. a septembris salaja kohtumise,
sest ei usaldanud Araabia Liigasse kuuluvaid külalisi.
The Times of Israeli teatel leidsid Iisraeli arheoloogid
iidse võitlustandri, kus Rooma armee Jeruusalemma müürid purustas.
Eelmisel talvel veidi vanalinnast väljas avastatud leid kinnitab lõplikult
juudi ajaloolase Josephus Flaviuse
ligi 2000 aastat vana kirjeldust purustatud müüri kohta.
Kaevetöödel leiti rändrahnudest ümbritsetud torni jäänused.
Rooma keisri Tituse juhitud väed
heitsid katapultidelt rändrahne müüridel valvanud juudi vägede pihta.
Roomlased suutsid murda osa Kolmandaks müüriks hüütud müürist.
Josephuse kirjelduste järgi
pidi see kolmas müüriosa kaitsma Jeruusalemma uut linnaosa,
mis oli arenenud väljaspool kaht teist eksisteerinud müüri.
Kolmas müür oli osa juutide ettevalmistusest
suureks ülestõusuks Rooma vastu.
66. a alanud mäss lõppes 70. a,
kui roomlased purustasid Jeruusalemma müürid
ja hävitasid juutide teise templi.
Hukkus tuhandeid juute.
Selle hävitava kaotuse tulemusel
algas juutide ligi 2000 aastat kestnud maapagu.
Uudis lahinguvälja leidmisest avalikustati äsja,
samal nädalal UNESCO resolutsiooniga,
mille järgi juutidel ja kristlastel
pole Jeruusalemmaga mingit ajaloolist sidet.
Need olid meie tänased uudised. Shalom ja kohtumiseni!
Tõlge: Monika Jaaguri